Virallinen lehti nro C 219 , 30/07/1999 s. 0456



A4-0119/99 Päätöslauselma Euroopan oikeusasiamiehen vuosikertomuksesta 1998 (C4-0138/99) Euroopan parlamentti, joka - ottaa huomioon Euroopan oikeusasiamiehen vuosikertomuksen 1998 (C4-0138/99), - ottaa huomioon EY:n perustamissopimuksen ja erityisesti sen 8 d artiklan toisen kohdan ja 138 e artiklan, - ottaa huomioon Euroopan hiili- ja teräsyhteisön perustamissopimuksen ja erityisesti sen 20 d artiklan, - ottaa huomioon Euroopan atomienergiayhteisön perustamissopimuksen ja erityisesti sen 107 d artiklan, - ottaa huomioon 17. marraskuuta 1993 antamansa päätöslauselman ((EYVL C 329, 6.12.1993, s. 132.)) sekä 9. maaliskuuta 1994 tekemänsä päätöksen ((EYVL L 113, 4.5.1994, s. 15.)) Euroopan oikeusasiamiehen tehtävien hoitamista koskevasta ohjesäännöstä ja tehtävien hoitamista koskevista yleisistä ehdoista ja erityisesti sen 3 artiklan 8 kohdan, - ottaa huomioon 14. heinäkuuta 1995 antamansa päätöslauselman Euroopan parlamentin nimittämän Euroopan oikeusasiamiehen asemasta ((EYVL C 249, 25.9.1995, s. 226.)), - ottaa huomioon 10. kesäkuuta 1997 antamansa päätöslauselman vetoomusvaliokunnan käsittelyistä parlamentin toimintavuonna 1996 - 1997 ((EYVL C 200, 30.6.1997, s. 26.)), - ottaa huomioon 15. heinäkuuta 1997 antamansa päätöslauselman Euroopan oikeusasiamiehen vuosittaisesta toimintakertomuksesta 1996 ((EYVL C 286, 22.9.1997, s. 41.)), - ottaa huomioon vetoomuksista aiemmin antamansa päätöslauselmat ja erityisesti 16. heinäkuuta 1998 antamansa päätöslauselman vetoomusvaliokunnan käsittelyistä Euroopan parlamentin istuntokaudella 1997 - 1998 ((EYVL C 292, 21.9.1998, s. 167. )), - ottaa huomioon vetoomusvaliokunnan mietinnön (A4-0119/99), A. katsoo, että Euroopan unionista tehdyn sopimuksen mukaisesti Euroopan oikeusasiamiehen tehtävänä on suorittaa omasta aloitteestaan tai hänelle toimitettujen kantelujen johdosta perusteltuina pitämiään tutkimuksia yhteisön toimielinten tai laitosten hallinnossa ilmenneistä epäkohdista, lukuun ottamatta tuomioistuimen ja ensimmäisen asteen tuomioistuimen toimintaa lainkäyttöeliminä, B. katsoo, että Euroopan unionin yhdentymistä ei voida syventää ilman, että kansalaiset kokevat osallistuvansa aktiivisesti oikeuksiensa puolustamiseen tavalla, joka on avoin ja herättää luottamusta tehtyihin päätöksiin, C. katsoo, että Euroopan oikeusasiamiehelle osoitettujen kantelujen lisääntyminen osoittaa kansalaisten odottavan tehokkaampaa ja avoimempaa yhteisön hallintoa, D. katsoo, että Euroopan parlamentin - asiasta vastaavan vetoomusvaliokuntansa välityksellä - sekä Euroopan oikeusasiamiehen välisen yhteistoiminnan ja yhteistyön on autettava Euroopan kansalaisten oikeuksien määrittelyssä, puolustamisessa ja takaamisessa; 1. Onnittelee Euroopan oikeusasiamiestä järjestelmällisestä, selkeästä ja ytimekkäästä vuosikertomuksesta 1998; 2. On tyytyväinen Euroopan oikeusasiamiehen sekä vetoomusvaliokunnan ja Euroopan parlamentin moitteettomaan ja luovaan yhteistyöhön; 3. On tyytyväinen Euroopan oikeusasiamiehen ponnisteluihin sen varmistamiseksi, että aikana, joka edeltää EY:n perustamissopimuksen 169 artiklan mukaisen oikeuskäsittelyn alkamista, yhteisön kansalaisia kohdellaan prosessin osapuolina ja heidän kanssaan käydään vuoropuhelua avoimella tavalla niin, että kansalaista ei aseteta pelkästään tiedonantajan asemaan suhteessa komissioon tapauksissa, jotka koskevat kansalaisten tekemiä kanteluja jäsenvaltioiden rikkomuksista; 4. Kannattaa ajatusta yhteisön kansalaisten oikeuksia - kuten oikeutta esittää vetoomuksia ja kanteluja - koskevan tiedon levittämisestä kaikin mahdollisin keinoin, kuten Internetin ja muiden julkisten tiedotusvälineiden kautta, jotta kukaan ei jätä käyttämättä oikeuksiaan siitä syystä, ettei tiennyt käytettävissä olevista lakisääteisistä ja muista menettelyistä; 5. Tukee Euroopan oikeusasiamiehen ponnisteluja, jotka liittyvät luovan ja hedelmällisen suhteen luomiseen kansallisten ja alueellisten oikeusasiamiesten ja niitä vastaavien instituutioiden kanssa, ja kehottaa niitä kiinnittämään enemmän huomiota ongelmiin, jotka koskevat henkilöiden vapaata liikkuvuutta, joka on edellytys yhteisön kansalaisuuden täysipainoiseksi toteuttamiseksi; 6. Pyytää institutionaalisten asioiden valiokuntaa tutkimaan EY:n perustamissopimuksen 138 e artiklan (tuleva 195 artikla) 4 kohdan mukaisesti Euroopan oikeusasiamiehen ohjesäännön 3 artiklan 2 kohtaan liittyviä muutosehdotuksia, jotta tällä olisi tutkimustehtävässään pääsy kaikkiin asiaan liittyviin asiakirjoihin sekä oikeus saada vastaukset asianomaisten valtasuhteiden sitä estämättä niiltä henkilöiltä, joiden lausunnot ovat välttämättömiä oikeusasiamiehelle osoitettujen kantelujen oikeudenmukaisen ja oikean arvioinnin kannalta; nämä muutokset eivät kyseenalaista oikeusasiamiehen tehtävien hoitamista koskevan ohjesäännön 4 artiklan 1 kohdan tarkoittamaa Euroopan oikeusasiamiehen ja hänen henkilökuntansa salassapitovelvollisuutta, joka on ehdoton edellytys sille, että kansalaiset voivat säilyttää luottamuksensa oikeusasiamiehen työhön; 7. Painottaa, että on tärkeää laatia mahdollisimman pian hyvän hallintotavan säännöstö, jota kaikkien yhteisön toimielinten ja laitosten olisi noudatettava ja joka olisi sen virallisessa lehdessä julkaisun myötä kaikkien yhteisön kansalaisten saatavilla; 8. Onnittelee Euroopan oikeusasiamiestä sihteeristönsä toiminnan organisointia koskevasta määrätietoisuudesta, mikä on olennaista oikeusasiamiehen aseman vakiinnuttamisen kannalta; 9. On tyytyväinen päätökseen myöntää Euroopan oikeusasiamiehelle riippumaton talousarvio ja kehottaa neuvostoa vahvistamaan sen, jotta se voidaan panna täytäntöön varainhoitovuoteen 2001 mennessä; 10. Kehottaa oikeusasiamiestä laatimaan häntä avustavien henkilöiden ja virkamiesten asemaa koskevat ohjesäännöt; 11. Katsoo, että parlamentin työjärjestyksessä on nimenomaisesti määrättävä, että vetoomusvaliokunta vastaa Euroopan oikeusasiamiehen vuosi- ja erityiskertomusten käsittelystä; tukee työjärjestystä, valtakirjojen tarkastusta ja koskemattomuutta käsittelevän valiokunnan ponnisteluja, jotka koskevat työjärjestyksen 161 artiklan muuttamista; 12. Kehottaa puhemiestään välittämään tämän päätöslauselman ja vetoomusvaliokunnan mietinnön Euroopan oikeusasiamiehelle, kaikille Euroopan unionin toimielimille ja laitoksille, jäsenvaltioiden hallituksille, parlamenteille ja kansallisille oikeusasiamiehille tai vastaaville elimille sekä vetoomuksista vastaaville kansallisille parlamentaarisille valiokunnille tai jäsenvaltioiden vastaavan luonteisille elimille.